स्त्री दोबारा गर्भवती हुई और फिर उसने एक पुत्र को जन्म दिया किंतु यह क्या? उस बच्चे का शरीर तो मनुष्य का था, किंतु सिर चूहे के आकार का था। बच्चे को देखकर सभी भयभीत हो गये, यह कैसा बच्चा है? कोई डाॅक्टर/सर्जन इसका जवाब नहीं दे सका। एक-एक करके उस स्त्री को कई संतान हुईं, किंतु सभी बच्चे एक जैसे- धड़ मनुष्य का और सिर चूहे का। अब उस स्त्री ने परिवार वालों को शाहदौला जी से किया वादा और अपने स्वप्न की बात परिवार को बताई। अब तो सारा परिवार शाह जी की दरगाह पर पहुँचा और अपनी भूल की क्षमा याचना की। किन्तु अब क्या हो सकता था। उसी रात शाह जी उस स्त्री के स्वप्न में फिर आये और कहा कि पहला बच्चा अपने पास रखकर बाकी बच्चे मेरी दरगाह पर चढ़ा आओ और आज के बाद जो स्त्री मेरी दरगाह से बच्चा माँगकर, पहला बच्चा मेरी दरगाह पर चढ़ाने का वादा करेगी, उसे बच्चा चढ़ाने की ना नहीं करनी पड़ेगी बल्कि वह बच्चा ऐसा होगा कि उसे मेरे पास लाना ही होगा क्योंकि उस बच्चे का शरीर तो मनुष्य का होगा, किंतु सिर चूहे जैसा होगा और लोग उसे ‘शाहदौले का चूहा’ नाम से पुकारेंगे।